༄༅། །མཐུ་ཆེན་བླ་མའི་ལས་ཚོགས་ལས། ཁྲི་འདོན་མངའ་གསོལ་གྱི་ཆོ་ག་བཞུགས་སོ། །

ན་མོ་གུ་རུ་ཝ་གིནྡྲ་བི་ཛ་ཡེ། འདིར་ཁམས་གསུམ་ཆོས་ཀྱི་རྒྱལ་པོ་དཔལ་ལྡན་འབྲུག་པ་རིན་པོ་ཆེ་ངག་དབང་རྣམ་པར་རྒྱལ་བ་ཞེས་མཚན་སྙན་དབྱར་གྱི་རྔ་བོ་ཆེ་ལྟར་གྲགས་པ་དེ་ཉིད་ཀྱི་སྒྲུབ་ཐབས་ལ་བརྟེན་པའི་ལས་ཚོགས་ལས། ཁྲི་འདོན་མངའ་གསོལ་གྱི་ཆོ་ག་ཁྱེར་བདེ་བ་ཞིག་བཀོད་པ་ལ་སྦྱོར་དངོས་རྗེས་གསུམ་ལས། དང་པོ་ནི། ཆོས་རྗེ་འགྲོ་བའི་མགོན་པོའི་ཞལ་སྔ་ནས། ལེགས་པའི་ཕྱོགས་སུ་རྟེན་འབྲེལ་བཟང་པོ་སྒྲིགས། །ཕུན་སུམ་ཚོགས་པ་རང་གིས་བྱས་པས་ཆོག །ཅེས་གསུངས་པ་ལྟར། །ལེགས་བྱས་རྟེན་འབྲེལ་གྱི་འཇུག་སྒོ་ཟབ་མོ་རྣམས་སྦྱོར་བ་ཕུན་སུམ་ཚོགས་པའི་ལག་ལེན་ཙམ་ཡིན་པས་རང་གིས་བྱེད་ན་ཅི་བདེར་བྱས་ཆོག་པར་གསུངས་པ་བཞིན། གནས་སྐབས་དང་མཐར་ཐུག་གི་དགེ་མཚན་ཐམས་ཅད་ཐབས་དང་རྟེན་འབྲེལ་གྱི་གནད་ལ་ལྟོས་དགོས་པས་དེའི་ཚུལ་མདོ་ཙམ་བསྟན་པ་ལ། འདིར་མཐུ་ཆེན་བླ་མའི་རྒྱལ་ཚབ་མཁན་ཆེན་གསར་བསྐོས་ཆོས་ཀྱི་ཁྲི་ལ་མངའ་གསོལ་མཛད་པའམ་སྐྱེས་ཆེན་དམ་པའི་ཡང་སྲིད་གདན་སར་མངའ་གསོལ་བ་ལྟ་བུ་གང་ཞིག་མི་འཇིགས་གདོང་ལྔས་བཏེག་པའི་ཁྲི་འཕང་མཐོན་པོར་མངའ་གསོལ་བའི་སྐབས་སུ་བབ་པ་ན། ཉི་མ་བྱང་བགྲོད་ཀྱི་ཡར་ངོའི་དུས་ཚིགས་བཟང་པོ་ལ་གནས་ཁང་གདན་ཁྲི་སོགས་རྒྱན་བཀོད་ཕུན་སུམ་ཚོགས་པས་མཛེས་པར་བྱས། སྒྲུབ་ཐབས་འདིའི་མཆོད་གཏོར་དབང་རྫས་སོགས་བཟང་ཞིང་གྱ་ནོམས་པར་བཤམས། གཞན་ཡང་མངའ་དབུ་ལ་ཐུན་མོང་བའི་ཡོ་བྱད་རྣམས་དངོས་སམ་བྲིས་པ་གང་རུང་དང༌། མཎྜལ་སྐུ་གསུང་ཐུགས་རྟེན་སོགས་འབུལ་ཚན་རྣམས་དང༌། མཚར་ཟས་ཡོད་རྒུ་ཚོགས་པའི་བཞུགས་གྲལ་རྣམས་དང༌། མཐའ་རྟེན་བཀྲ་ཤིས་རྫས་བརྒྱད་རྣམས་ཀྱང་དངོས་སམ་བྲིས་པ་གང་རུང་སྐབས་སུ་བབ་པའི་ཡོ་བྱད་ཐམས་ཅད་ཉེར་བསྡོགས་བྱས་ཏེ་ཚོགས་པར་བྱའོ། །གཉིས་པ་དངོས་གཞིའི་ཉིན་ནང་སྔ་བར་འདིའི་ཆོ་ག་ལས་བྱང་གི་གཞུང་བདག་མདུན་བུམ་གསུམ་དབང་ཆོག་དང་བཅས་པ་ཚོགས་དང་གཏོར་མ་འབུལ་བ་ཡན་གྲུབ་ནས། གང་ལ་མངའ་གསོལ་བར་བྱ་བའི་སྐྱེས་མཆོག་འདི་ཉིད་གསེར་སྦྲེང་གིས་བསུས་ཏེ་སྤྱན་དྲངས། ཐོག་མར་མདུན་གྱི་དཀྱིལ་འཁོར་ལ་ཕྱག་མཛད། དེ་ནས་དཀྱིལ་འཁོར་གྱི་ཕྱོགས་དེར་ཚོགས་པ་ལྷན་ཅིག་བཞེངས་ཏེ་རྔ་སིལ་དང་བཅས་ཁྲུས་གསོལ་བའི་ཕྱིར་ཁྲུས་ཁང་བསྐྱེད་པ་ནི། ཁྲུས་ཀྱི་ཁང་པ་ཤིན་ཏུ་དྲི་ཞིམ་པ། །ཤེལ་གྱི་ས་གཞི་གསལ་ཞིང་འཚེར་བ་བསྟར། །རིན་ཆེན་འབར་བའི་ཀ་བ་ཡིད་འོང་ལྡན། །མུ་ཏིག་འོད་ཆགས་བླ་རེ་བྲེས་པ་དེར། །དེ་ནས་མངའ་གསོལ་མཛད་པ་པོས་བུམ་པ་ཐོགས་ཏེ། བུམ་པ་ཐོགས་ཏེ། བསྟན་འགྲོའི་དཔལ་མགོན་དཔལ་ལྡན་བླ་མ་ལ། །རིན་ཆེན་བུམ་པ་མང་པོ་སྤོས་ཀྱི་ཆུ། །ཡིད་འོང་ལེགས་པར་བཀང་བས་གླུ་དང་ནི། །རོལ་མོ་བཅས་པ་དུ་མའི་སྐུ་ཁྲུས་གསོལ། །ཨོཾ་གུ་རུ་སརྦ་ཏ་ཐཱ་ག་ཏ་ཨ་བྷི་ཥེ་ཀ་ཏ་ས་མ་ཡ་ཤྲཱི་ཡེ་ཧཱུཾ། ཇི་ལྟར་བལྟམས་པ་ཙམ་གྱིས་ནི། །ལྷ་རྣམས་ཀུན་གྱིས་ཁྲུས་གསོལ་ལྟར། །དེ་བཞིན་བདག་གིས་གང་འདི་ལ། །གཙང་མའི་ཆབ་ཀྱི་སྐུ་ཁྲུས་གསོལ། །ཨོཾ་གུ་རུ་སརྦ་ཏ་ཐཱ་ག་ཏ་ནས་ཤྲཱི་ཡེ་ཧཱུཾ། འདི་ནི་ཁྲུས་མཆོག་དཔལ་དང་ལྡན། །ཐུགས་རྗེའི་ཆུ་ནི་བླ་ན་མེད། །བྱིན་རླབས་ཡེ་ཤེས་ཆུ་ཡིས་ནི། །ཅི་འདོད་དངོས་གྲུབ་སྩལ་དུ་གསོལ། །ཨོཾ་གུ་རུ་སརྦ་ཏ་ཐཱ་ག་ཏ་ནས་ཤྲཱི་ཡེ་ཧཱུཾ། རི་བོ་ལྟར་ནི་མཛེས་པ་ཡི། །ཡོན་ཏན་དམ་པའི་རྒྱན་ལྡན་པ། །མཆོག་གནས་རིན་ཆེན་འདི་དག་ལ། །བདག་གིས་ཁྲུས་འདི་གསོལ་བར་བགྱི། །ཨོཾ་གུ་རུ་སརྦ་ཏ་ཐཱ་ག་ཏ་ནས་ཤྲཱི་ཡེ་ཧཱུཾ། སྙིང་རྗེ་ཡིས་ནི་ངེས་གང་ལ། །རྟག་ཏུ་ཕན་དང་བདེ་མཛད་པའི། །མཆོག་ཏུ་དུལ་བ་དེ་དག་ལ། །བདག་གི་ཁྲུས་འདི་གསོལ་བར་བགྱི། །ཨོཾ་གུ་རུ་སརྦ་ཏ་ཐཱ་ག་ཏ་ནས་ཤྲཱི་ཡེ་ཧཱུཾ། དེ་དག་སྐུ་ལ་སོགས་ནས་ཀཱ་ཡ་བི་ཤོ་དྷ་ན་ཡེ་སྭཱཧཱ། ཞེས་སྐུ་དབྱི་བྱ། དེ་ནས་བཟའ་གོས་ཟུང་སོགས་ཐོགས་ཏེ། སྣ་ཚོགས་དབང་པོའི་གཞུ་ལྟར་རབ་བཀྲ་ཞིང༌། །གང་ལ་རེག་ན་བདེ་བའི་རྒྱུར་གྱུར་པ། །གོས་བཟང་རིན་ཆེན་བདག་བློ་སྦྱང་ཕྱིར་འབུལ། །བཟོད་པ་དམ་པའི་གོས་ཀྱིས་བརྒྱན་པར་ཤོག །ཆོས་གོས་རྣམ་གསུམ་སོགས་ཐོགས་ཏེ། དྲི་མེད་མཚན་ལ་སྒྲིབ་གསལ་མི་མངའ་ཡང༌། །དད་པས་ངུར་སྨྲིག་རྒྱལ་མཚན་ཕུལ་བ་ཡིས། །ནམ་མཁའི་མཐའ་དང་མཉམ་པའི་འགྲོ་བ་རྣམས། །སངས་རྒྱས་བརྟུལ་ཞུགས་མཆོག་ལ་སྤྱོད་པར་ཤོག །ཨོཾ་བཛྲ་ཝསྟྲ་ཡེ་སྭཱཧཱ། དེ་ནས་ན་བཟའ་གསར་པ་བཞེས་ཟིན་པ་དང༌། མངའ་གསོལ་མཛད་པ་པོས་གདན་ཁྲི་ལ་ཕྱག་གིས་བཟུང་སྟེ། རིན་ཆེན་དུ་མ་ལས་གྲུབ་སེངྒེའི་ཁྲི། །ཡིད་འཕྲོག་སྣ་ཚོགས་གོས་ཀྱིས་བཀབ་པ་འདི། །སྐྱེས་མཆོག་རིན་ཆེན་ཁྱོད་ལ་ཕུལ་བ་ཡིས། །འགྲོ་ཀུན་རྡོ་རྗེའི་གདན་ལ་བཞུགས་གྱུར་ཅིག །ཅེས་ཕུལ་ནས་ཁྲི་ལ་བཞུགས་ཟིན་པ་དང༌། བླ་བྲེས་གདུགས་དང་རྒྱལ་མཚན་བ་དན་སོགས་ཐོགས་ཏེ། ཐེག་མཆོག་བླ་བྲེ་གདུགས་དང་བ་དན་དང༌། །བདུད་བཅོམ་རྒྱལ་མཚན་ལྷབ་ལྷུབ་དར་འཕན་དང༌། །གར་དང་རོལ་མོའི་མཆོད་པ་སྒྲ་དབྱངས་ཀྱིས། །རྒྱལ་བའི་དཀྱིལ་འཁོར་མ་ལུས་མཛེས་པར་བགྱི། །ཅེས་ཁྲིའི་སྟེང་གི་ཕྱོགས་དང་སྣམ་ལོགས་སོགས་སུ་མཛེས་པར་བརྒྱན། དེ་ནས་བླ་ཆས་སོགས་མཁོ་བའི་ཡོ་བྱད་ཐོགས་ཏེ། འགྲོ་བ་སེམས་ཅན་རྣམས་ལ་ཕན་པའི་ཕྱིར། །རིག་པའི་གནས་ལྔ་དག་ལ་བསླབ་བྱ་ཞེས། །ཇི་ལྟར་ཐུགས་དམ་རྒྱ་ཆེར་བཞེས་པ་བཞིན། །མཁོ་བའི་ཡོ་བྱད་རྣམས་ནི་འབུལ་བར་བགྱི། །བླ་ཆས་རྣམས་སྐུ་མདུན་ཕུལ་ཟིན་པ་དང༌། རྡོ་རྗེ་ཐོགས་ཏེ། ཧཱུཾ། རྡོ་རྗེ་གསོར་བ་མཛེས་པར་ཡིས། །སེམས་ཅན་ཐམས་ཅད་བསྒྲལ་བར་བྱ། །རྣམ་ཐར་ཆོས་སུ་བྱེད་པ་སྟེ། །སྙིང་པོ་མཆོག་གི་རྡོ་རྗེ་བཟུང༌། །མཧཱ་བཛྲ་ཧཱུཾ། ཞེས་རྡོ་རྗེ་ཕུལ། དྲིལ་བུ་ཐོགས་ཏེ། ཨཱཿཤེས་རབ་ཐབས་ཀྱི་ཆོ་ག་ཡིས། །འགྲོ་བ་རྣམས་ནི་སད་པའི་བདག །མི་ཤེས་འདམ་དུ་བྱིང་བ་ཡི། །སེམས་ཅན་དོན་ཕྱིར་དཀྲོལ་བར་བྱ། །དྷརྨ་གཎྜེ་ཨཱཿ ཞེས་དྲིལ་བུ་ཕུལ། རྡོར་དྲིལ་འཁྱུད་སྟངས་མཛད་དེ། ཨོཾ། ཨཱ་ལི་ཀཱ་ལི་མཉམ་སྦྱོར་བས། །མཉམ་པར་བཞག་པ་ཧཱུཾ་གི་ལུས། །ཕྱོགས་བཅུ་ཀུན་ཏུ་བསྒྲག་བྱ་སྟེ། །ཤེས་རབ་ཐབས་ཀྱི་སྒྲ་སྒྲོག་བྱ། །རྡོ་རྗེ་ཐུགས་ཀྱི་དམ་ཚིག དྲིལ་བུ་གསུང་གི་དམ་ཚིག རྒྱ་སྐུ་ཡི་དམ་ཚིག་སྟེ་བརྟུལ་ཞུགས་དམ་ཚིག་གསུམ་དང་མི་འབྲལ་བའི་སྒོ་ནས་སེམས་ཅན་གྱི་དོན་གྱིས་ཤིག ཅེས་བརྡ་སྤྲད། དེ་ནས་ཚོགས་པ་གྲལ་ལ་བཞུགས། མངའ་གསོལ་མཛད་པ་པོས་ལས་བུམ་ཐོགས་ཏེ། རྟ་སྔགས་དང་སྭ་བྷཱ་ཝས་སྐྱེས་མཆོག་གདན་ཁྲི་དང་བཅས་པ་བསངས་སྦྱངས། སྟོང་པའི་ངང་ལས། ཆུ་སྐྱེས་པདྨ་ཟླ་བའི་གདན་གྱི་སྟེང༌། །སྐུ་ཉིད་བླ་མ་རྡོ་རྗེ་འཆང་དབང་དངོས། །དཔལ་ལྡན་འབྲུག་པ་ངག་དབང་རྣམ་པར་རྒྱལ། །ཚུལ་ཁྲིམས་ཕུང་པོ་ཡོངས་སུ་རྫོགས་པའི་སྐུ། །དཀར་ལ་དམར་བའི་མདངས་ཀྱིས་ལེགས་འཁྱུད་པའི། །ཞལ་གྱི་དཀྱིལ་འཁོར་འཛུམ་པའི་ཉམས་ཅན་ལ། །ཡེ་ཤེས་སྤྱན་འབྲས་སྒྲིབ་མེད་འབུར་ཚུགས་གཟིགས། །སྐ་ཤ་རྒྱས་ཤིང་ཞལ་རྒྱན་ཐུགས་ཀར་འཁྱིལ། །དབུ་ལ་སྒོམ་ཞྭ་གསེར་གཡུའི་ཕྲ་ཅན་གསོལ། །སྐུ་ལ་ཆོས་གོས་གསུམ་གྱིས་མཛེས་པར་ཀླུབས། །ཟ་འོག་བེར་ཆེན་ཟླུམ་པོར་འཁྱིལ་བའི་ཀློང༌། །ཤེས་རབ་སྟོང་ཉིད་མཚོན་པའི་སྒོམ་ཐག་བཞེས། །ཞབས་གཉིས་རྡོ་རྗེ་སྐྱིལ་མོ་ཀྲུང་དུ་བཞུགས། །ཕྱག་གཉིས་མཉམ་བཞག་སྟེང་ན་ཚེ་བུམ་འཛིན། །ཁམས་གསུམ་ཟིལ་གྱིས་གནོན་པའི་བདག་ཉིད་ཅན། །སྤྱི་བོར་འཇའ་འོད་གུར་ཁང་འཁྲིགས་པའི་ཀློང༌། །རིགས་བདག་མགོན་པོ་ཚེ་དཔག་མེད་པ་བཞུགས། །སྙིང་ཁར་ཙིཏྟ་འོད་ལྔའི་གུར་ཁྱིམ་དུ། །རིགས་བརྒྱའི་ཁྱབ་དག་མཧཱ་གུ་རུ་བཞུགས། །དེ་ཡི་ཐུགས་ཀར་དྭངས་མ་ཁ་སྦྱོར་དབུས། །ཟླ་གདན་ཧྲཱིཿ དམར་མཚན་ལས་འོད་ཟེར་འཕྲོས། ཆོས་དབྱིངས་འོག་མིན་བདེ་ཆེན་ཞིང་ཁམས་དང༌། །རྔ་ཡབ་གླིང་དང་ཀུན་བཟང་བདེ་ཆེན་ནས། །ཡེ་ཤེས་སེམས་དཔའི་ལྷ་ཚོགས་གྲངས་མེད་པ། །ཁ་བ་བུ་ཡུག་འཚུབས་པ་ལྟར་བྱོན་ནས། །སྐུ་ཉིད་དམ་ཚིག་སེམས་དཔར་གསལ་བ་ལ། །སིབ་སིབ་ཐིམ་ནས་གཉིས་སུ་མེད་པར་འགྱུར། །དེ་ནས་རོལ་མོ་དབྱངས་དང་བཅས། ཧྲཱིཿ འཆི་མེད་ཚེ་ཡི་མཆོག་སྦྱིན་ཚེ་དཔག་མེད། །འཆི་མེད་ཡེ་ཤེས་སྐུ་ཅན་པདྨ་འབྱུང༌། །འཆི་མེད་སྐུ་བརྙེས་ངག་དབང་རྣམ་རྒྱལ་གྱིས། །གདན་འཛིན་སྐྱེས་མཆོག་འདི་ལ་བྱིན་གྱིས་རློབས། །ལུས་ལ་འགྱུར་མེད་སྐུ་ཡི་བྱིན་ཕོབ་ཅིག །ངག་ལ་ཚངས་དབྱངས་གསུང་གི་བྱིན་ཕོབ་ཅིག །སེམས་ལ་འཁྲུལ་མེད་ཐུགས་ཀྱི་བྱིན་ཕོབ་ཅིག །འཆི་མེད་ཚེ་ཡི་བྱིན་ཆེན་དབབ་ཏུ་གསོལ། །མཧཱ་གུ་རུ་ཛྙཱ་ན་ཨ་བེ་ཤ་ཡ་ཨ་ཨཱཿརོལ་ཆེན་དང་བཅས་བྱིན་དབབ་ནས། སླར་ཡང་བརྟན་པར་བྱ་བའི་ཕྱིར། ཨོཾ་སུ་པྲ་ཏིཥྛ་བཛྲ་ཡེ་སྭཱཧཱ། ཅེས་འབྲུ་འཐོར། དེ་ནས་མདའ་དར་ཐོགས་ཏེ། ཐུན་མོང་ཚེའི་དངོས་གྲུབ་འགུགས་པ་ནི། ཧྲཱིཿ བཅོམ་ལྡན་མགོན་པོ་ཚེ་དཔག་མེད། །འཆི་མེད་རིག་འཛིན་པདྨ་འབྱུང༌། །འཆི་བདག་བདུད་འཇོམས་རྗེ་བླ་མ། །སླར་ཡང་ཚེ་མཆོག་འགུགས་པར་མཛོད། །ཐུགས་རྗེའི་འོད་ཟེར་འབུམ་གྱི་རྩེར། །གྲངས་མེད་སྤྲུལ་པའི་ཚོགས་སྤྲོས་ཏེ། །སྲིད་ཞིའི་ལེགས་ཚོགས་མ་ལུས་པ། །སྡུད་ནས་ཚེ་ཡི་དངོས་གྲུབ་སྩོལ། །མགོན་པོའི་ཐུགས་ཀའི་འོད་ཟེར་གྱིས། །ཚེ་བསྲིངས་དཔལ་བསྐྱེད་ནུས་ལྡན་པའི། །དབང་ཆེན་འབྱུང་ལྔའི་དྭངས་བཅུད་རྣམས། །སྡུད་ནས་ཚེ་ཡི་དངོས་གྲུབ་སྩོལ། །སློབ་དཔོན་ཐུགས་ཀའི་འོད་ཟེར་གྱིས། །ཚེ་བསོད་སྟོབས་འབྱོར་མངའ་བརྙེས་པའི། །ཕྱོགས་སྐྱོང་ལག་གི་ཚེ་བཅུད་རྣམས། །སྡུད་ནས་ཚེ་ཡི་དངོས་གྲུབ་སྩོལ། །བླ་མའི་ཐུགས་ཀའི་འོད་ཟེར་གྱིས། །ཚངས་དབང་བརྒྱ་བྱིན་འཁོར་ལོས་བསྒྱུར། །དྲང་སྲོང་རིག་འཛིན་ཚེ་བཅུད་རྣམས། །སྡུད་ནས་ཚེ་ཡི་དངོས་གྲུབ་སྩོལ། །སླར་ཡང་གསུམ་ཀའི་འོད་ཟེར་གྱིས། །ཕྱོགས་བཅུའི་རྒྱལ་བ་མ་ལུས་པའི། །བྱིན་རླབས་ཡེ་ཤེས་ཚེ་བཅུད་རྣམས། །སྡུད་ནས་ཚེ་ཡི་དངོས་གྲུབ་སྩོལ། །དེས་ཐུན་མོང་ཚེའི་དངོས་གྲུབ་ལ་མངའ་བརྙེས་ནས། ད་ནི་སྐུ་བཞི་གོ་འཕང་མཆོག་ལ་མངའ་གསོལ་བ་ལ། ཐོག་མར་དབང་རྫས་ཀྱི་བུམ་པ་ཐོགས་ཏེ། ཨོཾ། བཅུད་ལྡན་བདུད་རྩིའི་བུམ་བཟང་འདི་ཕུལ་བས། །ཆུ་བོའི་རྒྱུན་གྱིས་རྩ་ཁམས་ལྷ་རུ་དག །འགྱུར་མེད་རྡོ་རྗེའི་སྐུ་མཆོག་རབ་བརྙེས་ནས། གང་ལ་གང་འདུལ་འགྲོ་བ་འདྲེན་དུ་གསོལ། །དབང་རྫས་ཀྱི་ཐོད་པ་ཐོགས་ཏེ། ཨཱཿ ཐོད་ཆང་ཟག་མེད་བདུད་རྩི་འདི་ཕུལ་བས། །མྱང་པས་རླུང་ཁམས་ནཱ་དའི་སྔགས་སུ་རྫོགས། །འགག་མེད་རྡོ་རྗེས་གསུང་ལ་མངའ་བརྙེས་ནས། །ཟབ་རྒྱས་ཆོས་ཀྱི་འཁར་ལོ་བསྐོར་དུ་གསོལ། །ཚེ་ཟས་འབྲང་རྒྱས་ཐོགས་ཏེ། ཧཱུཾ། ཟས་མཆོག་ཚེ་ཡི་འབྲང་རྒྱས་འདི་ཕུལ་བས། །གསོལ་བས་རྟོག་ཚོགས་བདེ་བ་ཆེན་པོར་སྨིན། །གཡོ་མེད་རྡོ་རྗེའི་ཐུགས་མཆོག་རབ་གྲུབ་ནས། །རྟོགས་པ་དོན་གྱི་ཡེ་ཤེས་བསྐྱེད་དུ་གསོལ། །ཚེ་ཡི་རིལ་བུ་ཐོགས་ཏེ། ཧྲཱིཿ མྱོང་གྲོལ་ཚེ་ཡི་རིལ་བུ་འདི་ཕུལ་བས། །བཞེས་ནས་ཡེ་ཤེས་རྡོ་རྗེའི་དབང་ཐོབ་སྟེ། །སྐུ་བཞི་དབང་ཕྱུག་རྒྱལ་བ་རྡོ་རྗེ་འཆང༌། །དེང་འདིར་མངོན་དུ་གྱུར་པར་མཛད་དུ་གསོལ། །དེ་ནས་མེ་ཏོག་འཐོར་ཏེ། སྐུ་ཚེ་མི་ནུབ་པ་རྒྱལ་མཚན་ལྟ་བུར་གྱུར་ཅིག །མི་འགྱུར་བ་གཡུང་དྲུང་ལྟ་བུ་གྱུར་ཅིག །མི་ཤིགས་པ་རྡོ་རྗེ་ལྟ་བུར་གྱུར་ཅིག །སྐུ་ཚེ་ཉི་ཟླ་ལྟར་གྱུར་ནས་འཆི་བ་མེད་པ་ཚེ་ཡི་དངོས་གྲུབ་ཐོབ་པར་གྱུར་ཅིག དེ་ནས་ལོངས་སྤྱོད་རྫས་ཀྱི་མངའ་དབུལ་འབུལ་བ་ལ། ཐོག་མར་རྒྱལ་སྲིད་སྣ་བདུན་ཐོགས་ཏེ། ཇི་ལྟར་མི་དབང་འཁོར་ལོས་བསྒྱུར་བ་ནི། །རིན་ཆེན་སྣ་བདུན་ཚོགས་དང་ལྡན་པ་ལྟར། །བསྟན་འགྲོའི་དཔལ་མགོན་དཔལ་ལྡན་བླ་མ་ལ། །རིན་ཆེན་སྣ་བདུན་ཚོགས་བཅས་འབུལ་བར་བགྱི། །དེ་ནས་བཀྲ་ཤིས་རྫས་བརྒྱད་ཐོགས་ཏེ། ལྷ་ཡི་དབང་པོ་ལྷ་མིན་གཡུལ་རྒྱལ་ནས། །བཀྲ་ཤིས་ལྷ་མོ་བརྒྱད་ཀྱིས་མཆོད་པ་ལྟར། །བསྟན་འགྲོའི་དཔལ་མགོན་དཔལ་ལྡན་བླ་མ་ལ། །བཀྲ་ཤིས་རྫས་བརྒྱད་དག་གི་མཆོད་པར་བགྱི། །དེ་ནས་འདོད་ཡོན་ལྔ་ཐོགས་ཏེ། གཟུགས་སྒྲ་དྲི་རོ་རེག་ལྡན་པའི། །མཆོག་ཏུ་གྱུར་པའི་ལོངས་སྤྱོད་རྣམས། །བདག་གིས་དད་པས་འབུལ་བར་བགྱི། །ཅི་བདེ་བར་ནི་བཞེས་སུ་གསོལ། །དེ་ནས་བིལ་བ་དང་བུམ་པ་རས་བཟང་པོ་བཅས་ཐོགས་ཏེ། ཇི་ལྟར་ཁྱིམ་བདག་རྣམས་ནི་དཔལ་བརྟེན་ནས། །བིལ་བ་ལྟར་ཀ་བུམ་པ་བཟང་པོ་རས། །མདུན་དུ་བདར་ནས་བཀྲ་ཤིས་བྱེད་པ་ལྟར། །འགྲོ་བའི་དཔལ་མགོན་མཆོག་ལ་འབུལ་བར་བགྱི། །དེ་ནས་ཞལ་གསོའི་ཆེད་དུ་གྲོ་མ་དྲི་བཟང་སོགས་བཞུགས་གྲལ་རྒྱས་པར་བྱ། སྐབས་འདིར་སྤྲོ་ན་བརྗོད་བྱ་ཕུན་སུམ་ཚོགས་པའི་སྒོ་ནས་ཕུན་ཚོགས་ལྔ་ལྡན་གྱི་བཤད་པ་རྒྱས་བསྡུས་གང་འོས་ཀྱིས་མཚམས་སྦྱར་ནས་མཎྜལ་སྐུ་གསུང་ཐུགས་རྟེན་འབུལ་བ་ལ། ཐོག་མར་མཎྜལ་རྒྱས་པར་དཀྱུས་ལྟར་ལ། མ་ཚང་བ་མེད་པ་འདི་ཉིད་ཁྱབ་བདག་འཁོར་ལོའི་མགོན་པོ་རྣམ་འདྲེན་རྡོ་རྗེ་འཆང་དབང་མཆོག་གི་ཞབས་པད་བཀྲ་ཤིས་རེ་ཁཱ་མི་འཇིགས་གདོང་ལྔས་བཏེག་པའི་ཁྲི་འཕང་མཆོག་ལ་མངོན་པར་བཀོད་དེ་སྐུ་ཚེ་རྡོ་རྗེའི་ཆོས་བདུན་གྱི་ངོ་བོ་བསྐལ་པ་རྒྱ་མཚོར་འཚོ་ཞིང་གཞེས་ལ། ཟབ་རྒྱས་ཆོས་ཀྱི་འཁོར་ལོ་རྟག་པ་རྒྱུན་དུ་བསྐོར་བར་གསོལ་བ་འདེབས་པའི་སླད་དུ་འབུལ་བར་བགྱིའོ། །ཞེས་སྦྱར། དེ་ནས་རྟེན་རྣམས་རིམ་པར་འབུལ་བ་ལ། ཐོག་མར་སྐུ་རྟེན་ཐོགས་ཏེ། བསྟན་འགྲོའི་གཙུག་རྒྱན་དཔལ་ལྡན་བླ་མ་ལ། །ངོ་མཚར་མཚན་དཔེའི་སྣང་བརྙན་འདི་ཕུལ་བས། །གང་སྐུ་བསྐལ་པ་རྒྱ་མཚོར་འཚོ་གཞེས་པའི། །དགེ་མཚན་སྣང་བ་རྟག་ཏུ་འབར་གྱུར་ཅིག །གསུང་རྟེན་ཐོགས་ཏེ། ཆོས་ཀྱི་དབང་ཕྱུག་དཔལ་ལྡན་བླ་མ་ལ། །ཐེག་མཆོག་བདུད་རྩིའི་གླེགས་བུམ་འདི་ཕུལ་བས། །གང་གསུང་ཡན་ལག་དྲུག་ཅུའི་སྤྲིན་ཆེན་ལས། །ཟབ་རྒྱས་དམ་ཆོས་ཆར་ཆེན་དབབ་ཏུ་གསོལ། །ཐུགས་རྟེན་ཐོགས་ཏེ། ཡེ་ཤེས་མཆོག་བརྙེས་དཔལ་ལྡན་བླ་མ་ལ། །རྒྱལ་བའི་ཆོས་སྐུའི་རྟེན་མཆོག་འདི་ཕུལ་བས། །གང་ཐུགས་སྟོང་དང་སྙིང་རྗེ་ཟུང་འཇུག་ཏུ། །གཟིགས་པས་བདག་སོགས་འགྲོ་ལ་རྗེས་དགོངས་གསོལ། །ཡོན་ཏན་གྱི་རྟེན་བུམ་པ་བཅུན་ལྡན་ཐོགས་ཏེ། ཡོན་ཏན་རྨད་བྱུང་དཔལ་ལྡན་བླ་མ་ལ། །འདོད་དགུ་འཇོ་བའི་བུམ་བཟང་འདི་ཕུལ་བས། །བྲལ་སྨིན་ནོར་བུའི་དགའ་སྟོན་མི་ཟད་པས། །ས་གསུམ་འགྲོ་བའི་རེ་བ་སྐོང་མཛོད་གསོལ། །ཕྲིན་ལས་ཀྱི་རྟེན་སྣ་ཚོགས་རྡོ་རྗེ་ཐོགས་ཏེ། ཕྲིན་ལས་མཐའ་ཡས་དཔལ་ལྡན་བླ་མ་ལ། །སྣ་ཚོགས་རྡོ་རྗེ་ཕྱག་རྒྱ་འདི་ཕུལ་བས། །གང་འདུལ་ཕན་དང་བདེ་བའི་མཛད་པ་མཆོག །རྟག་ཅིང་ཁྱབ་བདག་ལྷུན་གྱིས་གྲུབ་གྱུར་ཅིག །ཅེས་འབུལ། དེ་ནས་སོ་སོའི་འབུལ་མཚན་ཡོད་རྒུ་མདུན་དུ་བདར་ནས་དབུལ་བར་བྱ། སླར་ཡང་འདུན་པ་ཚེ་གཅིག་པའི་སྒོ་ནས་བརྟན་བཞུགས་འབུལ་བ་སྟེ། ཨོཾ་སྭསྟི་སིདྡྷིཾ། བཅོམ་ལྡན་མགོན་པོ་ཚེ་བདག་རིགས་ལྔ་དང༌། །རྣམ་པར་རྒྱལ་མ་ཡིད་བཞིན་འཁོར་ལོ་དང༌། །ཚེ་དབང་དྲང་སྲོང་གྲུབ་པའི་ཚོགས་རྣམས་ཀྱིས། །བརྟན་བཞུགས་གསོལ་བཏབ་བསླུ་མེད་བདེན་མཐུ་སྩོལ། །ཤར་ནས་རྡོ་རྗེ་ཚེ་དཔག་མེད་པ་དང༌། །རྡོ་རྗེའི་རིགས་ཀྱི་མཁའ་འགྲོ་མ་རྣམས་ཀྱིས། །དེང་འདིར་བསྟན་འགྲོའི་དཔལ་མགོན་རྗེ་བླ་མའི། །སྐུ་ཚེའི་ཚེ་འཕྲང་བར་ཆད་དབྱིངས་སུ་གསོལ། །མི་མཐུན་ཉི་བུའི་འཚེ་བ་བཟློག་པའི་ཕྱིར། །ཞི་མཛད་རྡོ་རྗེ་ཚེ་ཡི་དངོས་གྲུབ་སྩོལ། །གཡོ་མེད་རྡོ་རྗེའི་ཐུགས་སུ་འཚོ་གཞེས་ཏེ། །བསྐལ་པ་རྒྱ་མཚོར་ཆོས་སྟོན་བཞུགས་སུ་གསོལ། །ལྷོ་ནས་རིན་འབྱུང་ཚེ་དཔག་མེད་པ་དང༌། །རིན་ཆེན་རིགས་ཀྱི་མཁའ་འགྲོ་མ་རྣམས་ཀྱིས། །དེང་འདིར་བསྟན་འགྲོའི་དཔལ་མགོན་རྗེ་བླ་མའི། །སྐུ་ཚེའི་ཚེ་འཕྲང་བར་ཆད་དབྱིངས་སུ་སོལ། །གདུལ་བྱའི་བསམ་པའི་རེ་བ་སྐོང་བའི་ཕྱིར། །རྒྱས་མཛད་རིན་ཆེན་ཚེ་ཡི་དངོས་གྲུབ་སྩོལ། །ཡོན་ཏན་ནོར་བུའི་དཔྱིད་དུ་འཚོ་གཞེས་ཏེ། །བསྐལ་པ་རྒྱ་མཚོར་ཆོས་སྟོན་བཞུགས་སུ་གསོལ། །ནུབ་ནས་སྣང་མཐའ་ཚེ་དཔག་མེད་པ་དང༌། །པདྨ་རིགས་ཀྱི་མཁའ་འགྲོ་མ་རྣམས་ཀྱིས། །དེང་འདིར་བསྟན་འགྲོའི་དཔལ་མགོན་རྗེ་བླ་མའི། །སྐུ་ཚེའི་ཚེ་འཕྲང་བར་ཆད་དབྱིངས་སུ་གསོལ། །ངེས་གསང་ཆོས་ཀྱི་མཛོད་ལ་དབང་བསྒྱུར་ཕྱིར། །དབང་མཛད་པདྨ་ཚེ་ཡི་དངོས་གྲུབ་སྩོལ། །འགགས་མེད་རྡོ་རྗེའི་གསུང་དུ་འཚོ་གཞེས་ཏེ། །བསྐལ་པ་རྒྱ་མཚོ་ཆོས་སྟོན་བཞུགས་སུ་གསོལ། །བྱང་ནས་དོན་གྲུབ་ཚེ་དཔག་མེད་པ་དང༌། །ལས་ཀྱི་རིགས་ཀྱི་མཁའ་འགྲོ་མ་རྣམས་ཀྱིས། །དེང་འདིར་བསྟན་འགྲོའི་དཔལ་མགོན་རྗེ་བླ་མའི། །སྐུ་ཚེའི་ཚེ་འཕྲང་བར་ཆད་དབྱིངས་སུ་སོལ། །དུས་མིན་འཆི་བའི་འཇིགས་པ་མཐར་བྱེད་ཕྱིར། །འཇོམས་མཛད་ཀརྨ་ཚེ་ཡི་དངོས་གྲུབ་སྩོལ། །ཕྲིན་ལས་རྒྱ་མཚོའི་དཔལ་དུ་འཚོ་གཞེས་ཏེ། །བསྐལ་པ་རྒྱ་མཚོར་ཆོས་སྟོན་བཞུགས་སུ་གསོལ། །དབུས་ནས་རྣམ་སྣང་ཚེ་དཔག་མེད་པ་དང༌། །འཁོར་ལོའི་རིགས་ཀྱི་མཁའ་འགྲོ་མ་རྣམས་ཀྱིས། །དེང་འདིར་བསྟན་འགྲོའི་དཔལ་མགོན་རྗེ་བླ་མའི། །སྐུ་ཚེའི་ཚེ་འཕྲང་བར་ཆད་དབྱིངས་སུ་སོལ། །ནམ་གཞར་སྐྱེ་མཆི་བགྲེས་རྒུད་བྲལ་བའི་ཕྱིར། །མངའ་མཛད་བུདྡྷ་ཚེ་ཡི་དངོས་གྲུབ་སྩོལ། །གཞོམ་མེད་རྡོ་རྗེའི་སྐུ་རུ་འཚོ་གཞེས་ཏེ། །བསྐལ་པ་རྒྱ་མཚོར་ཆོས་སྟོན་བཞུགས་སུ་གསོལ། །རྣམ་པར་རྒྱལ་མ་ཡིད་བཞིན་འཁོར་ལོ་དང༌། །ཚེ་དབང་དྲང་སྲོང་གྲུབ་པའི་ཚོགས་རྣམས་ཀྱིས། །དེང་འདིར་བསྟན་འགྲོའི་དཔལ་མགོན་རྗེ་བླ་མའི། །སྐུ་ཚེའི་ཚེ་འཕྲང་བར་ཆད་དབྱིངས་སུ་སོལ། །འབྲེལ་ཚད་ཡང་དག་ལམ་ལ་དྲང་བའི་ཕྱིར། །དོན་མཛད་ཡོངས་གྲུབ་ཚེ་ཡི་དངོས་གྲུབ་སྩོལ། །འཆི་མེད་གྲུབ་པའི་ངོ་བོར་འཚོ་གཞེས་ཏེ། །བསྐལ་པ་རྒྱ་མཚོར་ཆོས་སྟོན་བཞུགས་སུ་གསོལ། །བདག་ཅག་སྐལ་ལྡན་འདུས་པའི་ཚོགས་རྣམས་ཀྱིས། །རྩེ་གཅིག་གསོལ་བཏབ་བསླུ་མེད་བདེན་སྟོབས་ཀྱིས། །དེང་འདིར་བསྟན་འགྲོའི་དཔལ་མགོན་རྗེ་བླ་མའི། །སྐུ་ཚེའི་ཚེ་འཕྲང་བར་ཆད་དབྱིངས་སུ་སོལ། །སྐལ་ལྡན་རང་རིག་མངོན་དུ་གྱུར་པའི་ཕྱིར། །སྟོན་མཛད་བདེ་ཆེན་ཚེ་ཡི་དངོས་གྲུབ་སྩོལ། །འབྲལ་མེད་གཙུག་གི་རྒྱན་དུ་འཚོ་གཞེས་ཏེ། །བསྐལ་པ་རྒྱ་མཚོར་ཆོས་སྟོན་བཞུགས་སུ་གསོལ། །དེ་ནས་ཞབས་བརྟན་དང་མི་འགྱུར་གཡུང་དྲུང་སོགས་དང༌། བླ་མ་སྐུ་ཁམས་བཟང་བ་སོགས་དང༌། ཕན་བདེ་འབྱུང་བའི་སོགས་ནས་བཅས་ཏེ་ཡུན་རིང་གནས་གྱུར་ཅིག ཅེས་པའི་བར་གྱིས་མཐའ་བརྒྱན་པར་བྱའོ། །གསུམ་པ་རྗེས་ཀྱི་བྱ་བ་ལ་མཐའ་རྟེན་དུ་བཀྲ་ཤིས་རྫས་བརྒྱད་འབུལ་བར་སྤྲོ་ན། ཚོགས་པ་ལ་འབྲུ་བཀྱེ། རྟ་སྔགས་དང་སྭབྷ་ཝས་རྫས་རྣམས་བསངས་སྦྱངས། སྟོང་པའི་ངང་ལས། ཨོཾ་ལས་བྱུང་བའི་བཀྲ་ཤིས་པའི་རྫས་རྣམས་མི་མཐུན་པའི་ཕྱོགས་ཐམས་ཅད་སེལ་ཞིང༌། བདེ་ལེགས་ཕུན་སུམ་ཚོགས་པར་བྱེད་པའི་ནུས་མཐུ་ཅན་གྱི་གྲུབ་པའི་རྫས་སུ་གྱུར། ཞེས་བརྗོད། དེ་ནས་མེ་ལོང་ཐོགས་ཏེ། སྔོན་བཅོམ་ལྡན་འདས་དེ་བཞིན་གཤེགས་པ་དགྲ་བཅོམ་པ་ཡང་དག་པར་རྫོགས་པའི་སངས་རྒྱས་ཤཱཀྱ་ཐུབ་པ་ལ། གཟུགས་ཀྱི་ལྷ་མོ་འོད་ཆགས་མས་མེ་ལོང་ཕྱག་ཏུ་ཕུལ་བས་བཀྲ་ཤིས་པའི་རྫས་སུ་བྱིན་གྱིས་བརླབས་པ་ལྟར། དེང་འདིར་བསྟན་འགྲོའི་གཙུག་རྒྱན་ཁྱབ་བདག་འཁོར་ལོའི་མགོན་པོ་མཆོག་གི་སྐུ་ཚེ་བསྐལ་པ་རྒྱ་མཚོར་འཚོ་ཞིང་གཞེས་པའི་སླད་དུ་མེ་ལོང་གི་རྫས་ཕུལ་བ་ལ་བརྟེན་ནས། ཞེས་པའི་མཚམས་སུ་ཐམས་ཅད་ནས་མཐུན་འགྱུར་གྱི་ཚུལ་དུ། བཀྲ་ཤིས་པར་གྱུར་ཅིག་ཅེས་མེ་ཏོག་འཐོར། ཚོགས་པས། མེ་ལོང་ཡེ་ཤེས་སོགས་ཀྱི་ཚིག་རིས་དང་བསྟུན་ཏེ་ཕུལ། དེ་ནས་འགིའུ་ཝང་ཐོགས་ཏེ། གཟུགས་ཀྱི་ལྷ་མོའི་ཚབ་ཏུ། གཉིས་འཐུང་གི་དབང་པོ་ས་སྲུང་གི་བུས་འགིའུ་ཝང་ཕྱག་ཏུ་ཕུལ་བས་བཀྲ་ཤིས་པའི་རྫས་སུ་བྱིན་གྱིས་བརླབས་པ་ལྟར། དེང་འདིར་སོགས་ནས་བཀྲ་ཤིས་པར་གྱུར་ཅིག ཅེས་པའི་བར་བརྗོད་དེ། འགིའུ་ཝང་དུག་གསུམ་སོགས་ཀྱི་སྔར་བཞིན་གཏད། ཞོ་ཐོགས་ཏེ། ཁྱིམ་བདག་བཟང་སྐྱོང་གིས་ཞོ་ཕྱག་ཏུ་ཕུལ་བས་སོགས་དང༌། ཞོ་ནི་ཀུན་གྱི་སོགས་ཀྱི་གཏད། དཱུར་བ་ཐོགས་ཏེ། བྲམ་ཟེ་ཀུན་དྷ་ལིས་རྩ་དཱུར་བ་ཕྱག་ཏུ་ཕུལ་བས་སོགས་དང༌། དཱུར་བས་ཚེ་ནི་སོགས་ཀྱིས་གཏད། བིལ་བ་ཐོགས་ཏེ། ནགས་ཚལ་གྱི་ལྷ་མོས་ཤིང་ཏོག་བིལ་བ་ཕྱག་ཏུ་ཕུལ་བས་སོགས་དང༌། བིལ་བ་རྒྱུ་རྐྱེན་སོགས་ཀྱི་གཏད། དུང་ཐོགས་ཏེ། སྐབས་གསུམ་བདག་པོ་མཆོད་སྦྱིན་བརྒྱ་པས་དུང་དཀར་པོ་གཡས་སུ་འཁྱིལ་བ་ཕྱག་ཏུ་ཕུལ་བས་སོགས་དང༌། དུང་ནི་ཆོས་ཀྱི་སོགས་ཀྱིས་གཏད། ལི་ཁྲི་ཐོགས་ཏེ། ནོར་འཛིན་བདག་མོ་བརྟན་མས་ལི་ཁྲི་ཕྱག་ཏུ་ཕུལ་བས་སོགས་དང༌། ལི་ཁྲི་དམར་པོ་སོགས་ཀྱིས་གཏད། ཡུངས་དཀར་ཐོགས་ཏེ། མཐུ་སྟོབས་ཀྱི་བདག་པོ་ཕྱག་ན་རྡོ་རྗེས་གྲུབ་པའི་རྫས་ཡུངས་ཀར་ཕྱག་ཏུ་ཕུལ་བས་སོགས་དང༌། ཡུངས་ཀར་རྡོ་རྗེའི་སོགས་ཀྱིས་གཏད་པར་བྱའོ། །དེ་ནས་རྟེན་འབྲེལ་སྙིང་པོ་སྔོན་དུ་འགྲོ་བས། བཀྲ་ཤིས་རྒྱས་པའི་མཐར་སུ་པྲ་ཏིཥྛས་མེ་ཏོག་སྐུ་ལ་འཐོར་ཞིང་རོལ་ཆེན་གྱིས་མཐའ་བརྒྱན་པར་བྱ། དེ་ནས་ལྷག་གཏོར་ནས་བཟུང་ལས་བྱང་གཞུང་མཐར་དབྱུང་བྱའོ། །ཞེས་མཐུ་ཆེན་བླ་མའི་ལས་ཚོགས་ཀྱི་ཆ་ལག་ཁྲི་འདོན་མངའ་གསོལ་གྱི་ཆོ་ག་ཞིབ་མོར་བཀོད་པ་འདི་ནི་ལུགས་འདིའི་བྱེད་པོ་ཤཱཀྱའི་བཙུན་པོ་དགེ་འདུན་རིན་ཆེན་པས་བསྟན་ལ་ཕན་གདགས་པའི་སླད་དུ་ལྷག་བསམ་གྱིས་ཆེད་དུ་བྱས་པ་དགེ་ལེགས་སུ་གྱུར་ཅིག། །།